Pravidelná revízia kotla by mala byť samozrejmosťou. Znižuje riziko poruchy kotla, no najmä včas odhalíte prípadné poruchy. Revíziou kotla môžete predchádzať aj nechceným škodám na majetku, vďaka nej predlžujete životnosť kotla a zároveň znižujete spotrebu paliva. Kotol, ktorý sa pravidelne neudržiava, môže byť rizikom nielen pre vás, ale i pre vašich susedov a bezprostredné okolie. Pamätajte si, že v prípade neočakávanej škodovej udalosti vám bez revíznej správy žiadna poisťovňa spôsobenú škodu neuhradí. Namiesto úhrady obdržíte pokutu. Pravidelná kontrola kotla závisí od viacerých faktorov, no vždy ju musí vykonávať iba autorizovaný technik, ktorý má platnú licenciu. Plynové kotly s výkonom od 5 do 500 kW by sa mali kontrolovať každý rok a odbornú skúšku stačí vykonať raz za tri roky. Kotly na tuhé palivo, ktoré majú výkon od 20 do 30 kW, je podľa zákona nutné kontrolovať raz za desať rokov. Pri výkone od 30 do 100 kW je to raz za štyri roky a pri výkone vyššom než 100 kW sa povinnej kontrole nevyhnete raz za dva roky. Kotly na tuhé palivo s výkonom pod 20 kW nemajú stanovený čas kontroly, no napriek tomu je vhodné kontrolu raz za čas vykonať.\r